פז פרל

ביוגרפיה

פז פרל נולד וגדל בגבעת שמואל. מגיל 7 החל לשיר במקהלת בית הספר, למד נגינה בפסנתר ובאורגן בקונסרבטוריון. בהמשך הצטרף למקהלת הילדים "שובבי הגבעה" בניהולו של עוזי אסנר, להקת צעירי הגבעה בניהולו של עזרא מוריאל, ולהקת תנועת הנוער קריית אלון בניהולן של נעה אסנר וסיוון ברונשטיין.
הוא למד בתיכון "אהל שם" ברמת גן. בתקופת התיכון שר והופיע בלהקת "צעירי רמת גן" בניהולו המוזיקלי של אהרלה סייקס, ובלהקת תיכון אהל שם בניהולו המוזיקלי של עזרא מוריאל. בגיל 16 החל לנגן בגיטרה, לכתוב ולהלחין, ואף זכה בשנים 2002–2003 במקום הראשון ובמקום השלישי בתחרות "אהל שיר" לביצוע ויצירת שירים מקוריים.
בצה"ל שירת כמאבחן ביטחוני בעזה ובטולכרם, כמ"כ טירונים, וכמש"ק פיתוח הדרכה בתחום המעברים בקו התפר בבית הספר למשטרה צבאית. במהלך שירותו הצבאי זכה ב"חייל מצטיין" והופיע כזמר בטקסים יחידתיים ובעצרת חילית מרכזית בלטרון בבימויו של שוקי וגנר.
בתום שירותו הצבאי, עבד כמלצר-מזמר, למד הלחנת שירים אצל יהושע לימוני ולאחר מכן טס לארצות הברית כדי ללמד מוזיקה במחנה הקיץ היהודי "רמה פוקנוס". לאחר שובו לישראל, החל ללמוד בבית הספר "רימון" במגמת הלחנת שירים וביצוע קולי וסיים את השנה בהצטיינות.
ב-2010 החל פרל את לימודי המשחק ב"בית צבי". לאחר כשנה, המשיך את לימודיו במשך שלוש שנים נוספות באקדמיה לאמנויות המופע וסיים בהצלחה את לימודי המשחק בשנת 2013.
בד בבד, למד פרל לתואר ראשון באמנויות בהדגשת קולנוע ותיאטרון של האוניברסיטה הפתוחה, אותו סיים בהצטיינות יתרה בשנת 2016. במהלך לימודיו זכה בהצטיינות דיקאן, הצטיינות נשיא ובמלגה מטעם קרן המלגות לחקר השואה ולמורשת יהודי פולין וקרן המלגות של קק"ל במוזיאון לוחמי הגטאות, עבור עבודה אקדמית שכתב בנושא ייצוג ניצולי השואה בקולנוע הישראלי, תחת הדרכתה של ד"ר ליאת שטייר לבני.
פז הוא בוגר קורס מחזות הזמר של משה קפטן ודוקי עצמון, קורס הדיבוב של שרון כהן, לימודי משחק פרטיים אצל זיו מאיר ואילנה קיוויתי, לימודי משחק מול מצלמה אצל שרון אלכסנדר ועינת ויצמן, סדנאות משחק מול מצלמה עם המלהקת מירב נחום ועם הבמאי אמיל בן שמעון ולימודי פיתוח קול, היגוי, דיבור ו-Speech therapy באופן פרטי אצל נירה גל ובנוסף אצל דלית כהנא, עליזה חן ונועם טלמון.
באוקטובר 2017 השתלם בטיפול במיתרי הקול ובעיות קול ובליעה, באמצעות אבחון הגרון, אצל האוסטאופט פסיכותרפיסט יעקב ליברמן.
בנוסף למד ריקוד בסגנונות שונים ב"סטודיו בי" ובסטודיו של עוז מורג ושיעורי סטפס באופן פרטי אצל אורית הירש.
החל משנת 2015 מלמד פז פיתוח קול, משחק ומוזיקה ב-תיאטרון אורנה פורת ובמסגרות רבות אחרות. כמו כן, ניהל מוזיקלית את להקת הנוער של בית פרנקפורט בתל אביב בשנים 2016–2017.
בשנת 2018 סיים את קורס ״משחק מול מצלמה״ אצל רות דייכס.

קריירת שירה

בשנים 2006–2007, פז פרל היה הסולן המקורי של להקת "FLOW" אשר זכתה בתואר "הדבר הגדול הבא במוזיקה הישראלית" מטעם סלקום וערוץ ביפ ונבחרו על ידי משרד החוץ (מבין שלל מועמדים כמיספלאג, אטליז, אסף אבידן והמוג'וס ועוד) כמובילי קמפיין הסברתי בעולם בעזרת מוזיקה ישראלית. לאחר טיסתו לארצות הברית הוחלף פרל על ידי זמר הרוק רן ירושלמי.  פרל היה שותף מרכזי בהלחנת השירים, ביניהם הסינגלים "You", "Soul colored clay" ו-"Perfect view".
בשנת 2009 קיים את הופעת הבכורה שלו ב"צוותא" בליווי נגנים, מול קהל רוכש כרטיסים.
בשנת 2011 קיים הופעה אינטימית ב"סלונה יפו" בליווי פסנתר כנף, צ'לו וגיטרה. המופע התבסס על עיבודי הפסנתר של הפסנתרן תמיר ליבוביץ׳ שלימים הפך לשותפו המוזיקלי המשמעותי של פרל ואף לקח חלק משמעותי בהקלטות אלבום הבכורה.
במהלך לימודיו, השתתף כזמר-ליווי בקדם-אירוויזיון 2011, שם ליווה את הזמרת עידית הלוי, בשיר "It's my time". ובשנת 2013 הופיע שוב בתחרות בליווי הזמרת מורן מזוז, בשיר "תן לי סימן".
בשנים 2012–2013 הופיע בארץ ובחו"ל במסגרות שונות, מופע מחווה לסלין דיון, מופע מחווה לוויטני יוסטון, הופעה ביום ההולדת של הנשיא שמעון פרס בטקס 70 שנה לניצחון על הנאצים בלטרון ובטקסים ממלכתיים נוספים בבנייני האומה ובהיכל התרבות.
בשנת 2012 הופיע במונקו ובדרום צרפת לצד שארל אזנבור וליונל ריצ'י.
בחודש מרץ 2014 שר את ההמנון הלאומי בחצי גמר גביע המדינה בכדורסל.
בשנים 2014–2015 הופיע בתיאטרון "תמונע" במופעי להקה מלאים בהם אירח את הזמרים דניאל יפה (זוכת העונה השנייה של אקס פקטור ישראל), עידו פרמון ומור אפרת ביטון.
בשנת 2017 סיים פז פרל להקליט את אלבום הבכורה פרי עטו, בהפקה, עיבודים מוזיקליים ותזמורי כלי מיתר של רמי אוסרווסר (לולה מארש/לארה פאביאן).
בפברואר 2017 זכה פז במענק להפקת אלבומו מטעם קרן קידום היצירה של אקו"ם.
ב-21 ביוני 2017 הוציא פז את סינגל הבכורה ״רק עוד דקה״ אותו כתב והלחין. השיר לווה בקליפ בבימוי ולדי סקוריק ולירן קנטרוביץ ושודר במדיות השונות לרבות ערוץ 2, ערוץ 24, ערוץ הספורט וחדשות הבידור. ב-17 בספטמבר 2017, הסינגל ״רק עוד דקה״ הוכתר לשיר השנה ופרל זכה בתואר תגלית השנה של תוכנית הרדיו ״פעמיים כי טוב״ בהנחיית תומר פישר.
ב-23 בספטמבר 2017, פורסמה כתבה בעיתון היווני אשר סיקרה את צילומי הקליפ לסינגל עתידי בשם- ״שמשהו יקרה הלילה״. הקליפ צולם בחבל תסאליה שבצפון יוון בבימוי עדינה חיימיס.
ב-15 בנובמבר 2017, הוציא פז את הסינגל-קליפ השני ״נוגע לא נוגע״.
השיר לווה בקליפ שצולם בבית נטוש וספינה נטושה ביער בליווי הרקדנים טל סיקסיק ונטעלי חכם בבימוי ולדי סקוריק. הקליפ שודר בערוץ עשר ובערוץ 24 ,הושמע רבות, נכנס לפלייליסט רדיו ירושלים וזכה לביקורות חיוביות רבות בעיתון מעריב ובמגזינים נוספים.
ב-15 בינואר 2018 נפתח סיבוב ההופעות של פרל בתיאטרון תמונע בליווי 5 נגנים שם אירח את דניאל יפה- זוכת העונה הראשונה של אקס פקטור ישראל.
ב-27 בפברואר 2018, הוציא פז את הסינגל השלישי ״דיזנגוף״- שנסון ישראלי מלווה בקליפ שצולם בנסיעה אל ההרים המושלגים בשווייץ. השיר ״דיזנגוף״ נבחר לשיר השבוע ברדיו חוף אילת, שודר בערוץ 24 ומועמד לשיר השנה לשנת 2018 ברדיו קול הנגב. השיר אף בוצע בטלוויזיה בערוץ I24news לאחר ראיון בנושא השיר, בשפה האנגלית.
ביולי 2018 הצטרף פז כזמר בהרכב הסול ״Soul Republic"- הרכב המונה 7 נגנים ו-4 זמרים המבצע שירים של גדולי זמרי הסול כגון דיאנה רוס, סטיבי וונדר ועוד.
ב-6 באוגוסט 2018 הוציא פרל לרדיו את הסינגל הרביעי מתוך אלבום הבכורה ״יום אחד אולי״, השיר נכנס מיידית לפלייליסט להיטי הפופ של ספוטיפיי, הושמע ברדיוס 100FM ובתחנות הרדיו השונות וקיבל ביקורות מצוינות במעריב, דה-מרקר, ופנאי פלוס, ועוד.
ב-23 בפברואר 2019 הוציא פז פרל את הסינגל ״יובל״. השיר הגיע לעשרות אלפי צפיות ביוטיוב וזכה לביקורות מצוינות בעיתונות. 
אינו מגדיר את סגנונו המוזיקלי ומתאר אותו כתערובת של סגנונות שונים והשפעות שונות עליהן גדל כמו: מוזיקת נשמה, פופ, מוזיקה לטינית, מוזיקה שחורה, ג'אז, מוזיקה מרוקאית, בלדות רוק, מחזמר ושאנסון.
שאיפתו ליצור ייחוד ומקוריות על ידי ערבוב זה. בין השפעותיו המוזיקליות אמנים ישראליים כמו: אביב גפן, סיון שביט, דנה ברגר, אביתר בנאי, חמי רודנר, יוסי אזולאי, בן ארצי ודניאלה ספקטור.
אמני הפופ והרוק של שנות התשעים כגון: מייקל ג'קסון, מריה קארי, בריאן אדמס, הקורס, פאלפ, מיוז, טוני ברקסטון וג'ורג' מייקל, ג'ון לג'נד,
דמיאן רייס, אלישה קיז, ג'יימי פוקס, ברונו מארס, לואיס מיגל, קווין, רוקסט והביטלס.

קריירת משחק

במהלך לימודיו שיחק בתפקידים ראשיים בהצגות: "מסך מפוצל" בבימוי מוניר בכרי וטל עומר, "ציד מכשפות" בבימוי עמית גזית בתפקיד הכומר הייל , בתפקיד הסוהר וזמר בטריו ווקאלי בעיבוד לשני מחזות של הרולד פינטר - "שפת ההר" ו"עפר ואפר" בבימוי פרופסור אברהם עוז. בנוסף, שיחק בהצגה "קרום" בבימוי עמית גזית בתפקיד תכטיך, הפקה זו עלתה בשנת 2013 בתיאטרון הקאמרי במסגרת פסטיבל חנוך לוין הבינלאומי.
בשנת 2013 השתתף במופע מחווה לעמוס קינן בתיאטרון הקאמרי בבימוי אבי גז.
במסגרת לימודיו ב"בית צבי" שיחק במחזמר "הבית שלנו" משירי להקת "מאדנס" בבימוי אילן שטורם בתיאטרון רמת גן והעפיל לגמר תחרות המלגות "אלי לאון" על ביצוע שיר ישראלי  ולגמר תחרות המלגות על שם ג'ורג' וואל בשני קטעי מחזמר.
בשנת 2011 גילם את דמותו של עודד במחזמר "מסביב לעולם ב-80 שירים" בבימויו של עודד מנסטר. ובשנת 2012 את דמותו של חיים במחזמר "מערת החכמולוגים" בבימויו של קלוד דדיה.
לאחר סיום לימודיו, בשנת 2013, שיחק את הגמד שפריץ בהצגה "שלגיה והצייד" בבימויו של צדי צרפתי לצד יעל בר זוהר, גיא זו-ארץ, טל מוסרי וחנה לסלאו. 
בשנת 2014 שיחק את תפקיד הפיל בהצגה "מי אפרוח של אמא" בבימוי אורי אומנותי בתיאטרון אורנה פורת.
בחנוכה 2014–2015 שיחק בהצגה "101 כלבים דלמטים" לצד דנה אינטרנשיונל, מיקי קם, חני נחמיאס, אורנה ומשה דץ, ירון ברלד וקובי מימון.
בשנים 2015–2016 משחק פז בתיאטרון גושן את דמותו של צפי בהצגה "נרקיס מלך הביצה" בבימוי רענן פררה ומשה בן שושן ואת מיק העכבר (בעבר גולם על ידי לירון לב) בהצגה "חגיגת השירים של דתיה בן דור" בבימוי עידן עמית.
בנוסף משחק במספר הצגות בתיאטרון הדב הירוק המציג מגוון הצגות בנושא שמירה על איכות הסביבה- "ילד ירוק", "שומרי היער" ועוד.
בשנת 2016 גילם בוס אשר מטריד מינית את מזכירתו בהצגה "דפי" בבימוי אירית ראב שהועלתה באולם ירושלמי בסוזן דלל.
בחנוכה 2016–2017 שיחק בתפקיד "ג׳וקו" בהצגה "אופס הילדים התכווצו" לצד יובל המבולבל, ציפי שביט, מיכל הקטנה, מני ממטרה, ושולה חן בבימויו של רני מגר. בעקבות מפגשו המוצלח של פרל עם מני ממטרה ויובל המבולבל במהלך החזרות וההצגות של "אופס הילדים התכווצו" הצטרף פרל כשחקן למופע של "מני ממטרה" תחת NMC-young.
בדצמבר 2017 שיחק פרל את פרופסור גאורג רינצלר ותפקידים נוספים במחזמר ״טראסק״- מחזמר מקורי מאת בועז אפלבאום וקובי אשרת בבימוי רוני ניניו אשר הוצג בהיכל התרבות בת ים במסגרת חג המחזמר בניהולו האמנותי של אורי פסטר.
בדצמבר 2017 שיחק פז בהצגה ״ממלכת הצעצועים״ בבימוי עדינה חיימיס והצטרף כשחקן להצגה של משה דץ והכבשה שושנה.
החל ממרץ 2018 משתתף פרל במופע ״עוף-ברודוואי״- מופע שירי מחזות הזמר הגדולים מכל הזמנים בהשתתפות 16 שחקנים וזמרים.
ב-2018 החל לגלם את דמות הילדים הידועה ״יויו״ בהצגות והמופעים של רינת גבאי.
החל מיולי 2018 מגלם פז את דמותו של תווי בהצגה ״ילדים שרים 70״ בבימויו של עופר שפריר.
ב-2019 החל לגלם את דמותו של רובי במחזמר חבורת תריג בבימוי קלוד דדיה בבנייני האומה בירושלים.
החל מספטמבר 2019 שר ומשחק במופע ״פסטידודי״- מופע מוזיקלי משירי פסטיבלי הילדים מאת קרן פרישר ששון ובבימויה של מיטל סגל